b'\n_START_ARTICLE_\nGr\xc3\xa0cia de M\xc3\xb2naco\n_START_SECTION_\nArgument\n_START_PARAGRAPH_\nGr\xc3\xa0cia de M\xc3\xb2naco se centra en la crisi personal i pol\xc3\xadtica que va viure Grace Kelly durant el conflicte de 1962 que va enfrontar el Principat de M\xc3\xb2naco amb la Fran\xc3\xa7a de Charles de Gaulle._NEWLINE_Mentre el govern de M\xc3\xb2naco vivia moments tensos amb Fran\xc3\xa7a que amena\xc3\xa7ava d\'annexionar-se el Principat, la princesa es va veure obligada a escollir entre la seva fam\xc3\xadlia i la seva carrera professional a Hollywood. Sis anys despr\xc3\xa9s de contraure n\xc3\xbapcies amb el Pr\xc3\xadncep Rainier i de convertir-se en Altesa Seren\xc3\xadssima, el seu matrimoni feia aig\xc3\xbces i Alfred Hitchcock li va proposar protagonitzar la seva seg\xc3\xbcent pel\xc2\xb7l\xc3\xadcula Marnie\xc2\xa0\xc2\xb7 . Temptada pels estudis cinematogr\xc3\xa0fics, va considerar la idea de retornar al cinema seriosament. Tanmateix, el seu deure com a consort del cap d\'estat i monarca, i l\'intent de \xc2\xabcop d\'Estat\xc2\xbb ordit per la seva cunyada Antoinette de M\xc3\xb2naco, que espiava pel govern franc\xc3\xa8s, van fer que es retir\xc3\xa9s definitivament. Amb el benepl\xc3\xa0cit del seu marit, va jugar un paper decisiu en la resoluci\xc3\xb3 del conflicte fiscal que van viure M\xc3\xb2naco i Fran\xc3\xa7a.\n_START_SECTION_\nProducci\xc3\xb3\n_START_PARAGRAPH_\nEl gui\xc3\xb3, escrit per Arash Amel, va estar en la Llista Negre de Hollywood dels millors guions sense produir del 2011 i es va vendre amb una generosa oferta al productor franc\xc3\xa8s Pierre-Ange Le Pogam._NEWLINE_La seva producci\xc3\xb3 va comen\xc3\xa7ar el setembre de 2012 a Paris i Menton. L\'octubre de 2012, la producci\xc3\xb3 es va moure cap a It\xc3\xa0lia, primer a Grimaldi, el poble a prop de Ventimiglia que t\xc3\xa9 el nom de la casa reial de M\xc3\xb2naco, i despr\xc3\xa9s a Mortola, a la Villa Hanbury. L\'equip productor va aconseguir el perm\xc3\xads necessari per tancar la pla\xc3\xa7a principal de M\xc3\xb2naco durant 24 hores entre el 29 i 30 d\'octubre de 2012 per rodar-hi escenes de la pel\xc2\xb7l\xc3\xadcula. Durant el rodatge, es va poder veure tot el seu equip filmant dintre i fora del Casino de Montecarlo. El novembre de 2012 i, de nou, el gener de 2013, la producci\xc3\xb3 es va traslladar a G\xc3\xa8nova, al palau reial de Via Balbi, on la Sala dels Miralls va esdevenir una r\xc3\xa8plica de la resid\xc3\xa8ncia reial de M\xc3\xb2naco.\n_START_SECTION_\nMuntatge final\n_START_PARAGRAPH_\nEl director de la pel\xc2\xb7l\xc3\xadcula, Oliver Dahan, va comentar en p\xc3\xbablic les desavinences que havia tingut amb el distribu\xc3\xafdor estatunidenc de la pel\xc2\xb7l\xc3\xadcula, Harvey Weinstein, sobre el muntatge final de la cinta. Va explicar al diari franc\xc3\xa8s Lib\xc3\xa9ration: "Est\xc3\xa0 b\xc3\xa9 lluitar, per\xc3\xb2 quan t\'enfrontes a un distribu\xc3\xafdor estatunidenc com en Weinstein, sense dir noms, no hi ha massa que es pugui fer. O li dius que se\'n vagi a pastar fang o acceptes el xantatge. Hi ha dues versions de la pel\xc2\xb7l\xc3\xadcula: la meva i la d\'ell, la qual trobo catastr\xc3\xb2fica."_NEWLINE_L\'abril de 2014, nom\xc3\xa9s dues setmanes abans de tenir la seva estrena a Canes, la revista Variety va publicar que Weinstein estava considerant abandonar la distribuci\xc3\xb3 estatunidenca de la pel\xc2\xb7l\xc3\xadcula. Setmanes m\xc3\xa9s tard Weinstein va decidir mantenir-la. Malgrat tot, Weinstein va dir que al muntatge que s\'havia ensenyat a Canes li faltava una escena clau que abordaria les preocupacions leg\xc3\xadtimes plantejades per la fam\xc3\xadlia reial de M\xc3\xb2naco sobre la pel\xc2\xb7l\xc3\xadcula de Dahan. Encara que Amel mai va comentar res p\xc3\xbablicament sobre la dilataci\xc3\xb3 en la producci\xc3\xb3 del muntatge final, va preferir no anar al Festival de Canes on es va estrenar el muntatge del director.'